César
Store norske leksikon,Kunst og estetikk,Bildende kunst,Samtidskunst,Skulptur og mosaikk i samtidskunsten
César var en fransk billedhugger og grafiker, regnet som en pioner innen nyrealistisk modernistisk skulptur. På grunnlag av tilfeldige jernstykker formet han figurer, ofte litt humoristiske, samt kvinneskikkelser, fugler eller digre insekter. Hans compressions, sammenpressede metallhauger eller bilvrak, representerer en moderne, brutal realisme. Dette ble også uttrykt ved hans avstøpning i storformat av sin egen tommelfinger. Han arbeidet også med plastmaterialer, krystall og objet trouvés.
Han studerte ved kunstakademiene (Ecoles des Beaux-Arts) i Marseille (1935–1939) og i Paris (1943–1948). Han fikk sitt kunstneriske gjennombrudd i 1954 med en utstilling av metallskulpturer i Paris. Hans compressions ble utstilt i 1960 i salon de Mai i Paris.Césars happening-lignende skulpturer med tittel expansions fra 1960–1070-tallet, fanget støpemassen idet den stivnet. Til disse arbeidene brukte han et ekspanderende polyuretan-materiale.Han laget også grafiske blad, ofte i form av etsninger i ekspressiv stil.César hadde stor innflytelse innen moderne skulptur gjennom sin sans for selve metallets uttrykk, og han er representert i de fleste av de mest kjente kunstmuseene i hele verden. Les mer i Store norske leksikon Kunst i Frankrike objet trouvé readymade skulptur